מוות על הנילוס (סרט, 1978)

מוות על הנילוס (באנגלית: Death on the Nile) הוא סרט בלשי בריטי עתיר כוכבים משנת 1978 בבימויו של ג'ון גילרמין ובהפקתם של ג'ון ברבורן וריצ'רד ב. גודווין, המבוסס על ספר באותו השם משנת 1937 מאת אגתה כריסטי.

פיטר יוסטינוב משחק בסרט בתפקיד הבלש הבלגי המפורסם הרקול פוארו, גיבור ספריה של כריסטי. הוא שיחק בתפקיד פוארו בעוד חמש הפקות קולנוע וטלוויזיה.

רוב הצילומים נעשו במצרים, באתרי צילום בקהיר, לוקסור, אסואן, הפירמידות במצרים, ובמקדשי אבו סימבל וכרנך. שאר הצילומים נעשו באנגליה.

השיט על הנילוס נערך באוניית המשוטה "כרנך". תבנית העלילה היא כמו ברוב ספריה של כריסטי: חבורה אנשים זרים לכאורה מתכנסת במקום אחד שבמקרה נמצא בו גם הרקול פוארו. מבוצע רצח ופוארו נוטל עליו לחקור אותו. תוך זמן קצר הוא מגלה שיש קשר בין האנשים והנרצח ולבסוף הוא מכנס את כולם בחדר ומגלה להם מי רצח.

הסרט זכה בפרס אוסקר לעיצוב התלבושות הטוב ביותר וכן בפרס באפט"א לקולנוע באותה קטגוריה. אנג'לה לנסבורי זכתה בפרס שחקנית המשנה הטובה ביותר ב-National Board of Review.

ב-2004 הופק סרט טלוויזיה בריטי בשם זה עם דייוויד סושה בתפקיד פוארו. ב-2022 יצא לאקרנים סרט קולנוע באותו שם בבימויו של קנת בראנה, שגם גילם בו את דמותו של הרקול פוארו, ולצידו משחקת בין היתר גל גדות.

תקציר העלילה
לינט רידג'ווי (לואיס צ'ילס) היא יורשת עשירה. היא נפגשת בבית האחוזה שלה עם חברתה ג'קלין ("ג'קי") בלפור (מיה פארו) המציגה בפניה את ארוסה סימון דויל (סימון מק'קורקינדייל). לינט מתאהבת בסימון ותוך זמן קצר הם נישאים למגינת ליבה של ג'קי. הזוג הצעיר יוצא לירח דבש במצרים הכולל סיור בעתיקות המפורסמות שלה ושייט על הנילוס.

קבוצת תיירים מטיילת עם הזוג בארמונות אבו סימבל וכרנך ולאחר מכן עולים כולם לספינת הנהר "כרנך" לשייט על הנילוס. בקבוצה נמצאים הבלש הרקול פוארו (פיטר יוסטינוב) וידידו, קולונל רייס (דייוויד ניבן). גם ג'קי מצטרפת לקבוצה ומטרידה את בני הזוג דויל. באחת הפעמים היא רבה עם סימון ויורה בו ברגלו. למחרת נמצאת לינט ירויה בראשה ופוארו ורייס מתחילים לחקור את הרצח.

עד מהרה מגלה פוארו כי לכל אחד מהחבורה יש סיבה לשנוא את לינט: מיס ון סקיילר (בטי דייוויס) - אמריקאית קשישה החומדת את תכשיטיה והאחות הצמודה אליה (מגי סמית') שמשפחתה רוששה על ידי משפחתה של לינט. אנדרו פדינגטון (ג'ורג' קנדי) - עורך הדין של משפחת לינט שמעל בכספים ורצה להשתלט על כספי היורשת. לואיז ברז'ה (ג'יין בירקין) היא המשרתת של לינט וכועסת עליה כי אינה רוצה לתמוך בה כספית לקראת נישואיה. ד"ר בסנר (ג'ק וורדן) שלינט מתווכחת איתו בלהט על שיטות טיפוליו וג'ים פרגוסון (ג'ון פינץ'), צעיר קומוניסט שרואה בלינט ובכל העשירים טפילים. סלומה אוטובורן (אנג'לה לאנסבורי) סופרת, שלינט תבעה בעבר מפני שאחת שהדמויות השליליות בספרה דומה ללינט. אתה נמצאת גם בתה רוזלי (אוליביה האסי) התומכת בה נגד לינט.

בהמשך נרצחות גם לואיז בורז'ה וסלומה אוטובורן, ופוארו מניח שהרציחות הן בגלל שהן ראו את הרוצח.

פוארו מזמן את כולם לסלון של הספינה ומספר את הפיתרון: הרוצחים של לינט היו סיימון וג'קי. סימון בעצם נישא ללינט כדי לרצוח אותה ולהשתלט על רכושה ואז להתחתן עם ג'קי. ג'קי ביצעה את שתי הרציחות הנוספות. פוארו מסביר - שסימון לא נפגע כאשר ג'קי ירתה בו בהתחלה, אלא רק העמיד פנים והצמיד מטפחת עם לק אדום (המדמה דם) לרגלו. כשחשבו שסימון לא היה מסוגל לזוז כלל, סימון רץ לחדרה של לינט וירה בה. לאחר מכן, הוא ירה ברגל של עצמו, כדי שהרופא אכן יאשר שסימון לא מסוגל לזוז. במהלך החקירה, סיפרה לואיז בורז'ה לפוארו וסיימון שהיא ראתה את הרוצח יוצא מהחדר של לינט, וסיימון הבין שהיא ראתה אותו. סימון סיפר זאת לג'קי (כאשר הזדמן להם לדבר לבד), וג'קי רצחה את לואיז במטרה להשתיקה. אך כשג'קי יצאה מהחדר בה היא רצחה את לואיז, סלומה אוטוברן ראתה אותו. סלומה הגיעה לספר לפוארו ולסיימון שהיא יודעת מי הרוצחת. סיימון צעק על סלומה שתתחיל לספר את כל מה שהיא יודעת מהתחלה. בזמן הזה, ג'קי רצה, מצאה אקדח, ורגע אחד לפני שסלומה סיפרה מי הרוצחת - ג'קי ירתה בה ונמלטה.

סימון וג'קי מכחישים כל קשר לרציחות. פוארו לא נסוג בו מקביעתו.

פוארו מציע לסימון לערוך לו מבחן שיראה אם יש סימני אבק שרפה על אצבעותיו. סימון נשבר ומתחיל להתוודות, אבל ג'קי ניגשת אליו, מחבקת אותו ויורה בראשו, ולאחר מכן בראשה.

בסצנת הסיום, עומדים פוארו ורייס על סיפון הספינה, ומתכננים לרדת מהאונייה. ון סקיילר, ועוזרתה בווארס, יורדות מהספינה. רוזלי ופרגוסון ניגשים לפוארו ורייס ומספרים להם כי בכוונתם להינשא. פוארו ורייס יורדים מהספינה.

שחקנים ודמויות
 שם השחקן/נית  שם הדמות  אודות הדמות פיטר יוסטינוב  הרקול פוארו  בלש בלגי דייוויד ניבן  קולונל רייס  חוקר פרטי, ידיד של פוארו לואיס צ'ילס  לינט רידג'וויי  יורשת עשירה סימון מק'קורקינדייל סימון דויל  בעלה של לינט מיה פארו  ג'קלין דה בלפור  חברה לשעבר של סימון ולינט ג'ורג' קנדי  אנדרו פנינגטון  עורך דין לשעבר של לינט אנג'לה לאנסברי  סלומה אוטרבורן  סופרת אוליביה האסי  רוזלי אוטרבורן  בתה של סלומה בטי דייוויס  מרי ון סקיילר  אמריקאית קשישה מגי סמית'  מיס בוארס  אחות מלווה של גב' ון סקיילר ג'יין בירקין  לואיז בורז'ה  משרתת של לינט ג'ק וורדן  ד"ר בסנר  רופא ג'ון פינץ' ג'יימס פרגוסון  צעיר קומוניסט

קישורים חיצוניים

 קדימון לסרט "מוות על הנילוס (1978), באתר יוטיוב
 נעימת הנושא של רצח על הנילוס מאת נינו רוטה, באתר יוטיוב


הערות שוליים

קטגוריה:סרטים באנגלית
קטגוריה:סרטים מבוססי ספרים
קטגוריה:סרטי פרמאונט
קטגוריה:סרטי בלשים
קטגוריה:סרטי מסתורין בריטיים
קטגוריה:סרטי בטי דייוויס
קטגוריה:סרטי דייוויד ניבן
קטגוריה:סרטים בריטיים משנת 1978
קטגוריה:הרקול פוארו
קטגוריה:זוכי אוסקר: התלבושות הטובות